b"\n_START_ARTICLE_\nArsinoja I.\n_START_SECTION_\nPoreklo\n_START_PARAGRAPH_\nArsinoja je bila druga h\xc4\x8derka in najmlaj\xc5\xa1i otrok kralja Lizimaha in Nikeje Makedonske. Imela je brata Agatokla in sestro Evridiko. _NEWLINE_Njen stari o\xc4\x8de po o\xc4\x8detovi strani je bil Agatokel Pelski, plemi\xc4\x8d in sodobnik kralja Filipa II. Makedonskega. Po materini strani je bila vnukinja vplivnega regenta Antipatra. Ime je dobila po svoji stari materi, ki bi lahko bila Lizimahova ali Nikejina mati. O njenem \xc5\xbeivljenju pred poroko je malo znanega.\n_START_SECTION_\nKraljica\n_START_PARAGRAPH_\nV \xc4\x8dasu od 289/288 pr. n. \xc5\xa1t.  in 281 pr. n. \xc5\xa1t. je postala prva \xc5\xbeena faraona Ptolemaja II. Filadelfa, ki je bil po materini strani njen daljni sorodnik. Poroka je bila politi\xc4\x8dna in del zavezni\xc5\xa1tva njenega o\xc4\x8deta  Lizimaha  in Ptolemaja II.  proti Selevku I. Nikatorju. _NEWLINE_S poroko je postala kraljica ptolemajskega Egip\xc4\x8danskega kraljestva. S Ptolemajem II. je imela sinova Ptolemaja III. Evergeta, Lizinmaha in h\xc4\x8derko Bereniko. _NEWLINE_Neznano kdaj med letoma 279 in 274/273 je pri\xc5\xa1la v Egipt Ptolemajeva sestra in zadnja Lizimahova \xc5\xbeena Arsinoja II., ki je pobegnila pred svojim polbratom/mo\xc5\xbeem Ptolemajem Keraunom. Verjetno na njeno pobudo so se kmalu po njenem prihodu za\xc4\x8dele \xc5\xa1iriti obto\xc5\xbebe proti Arsinoji I., da je nameravala umoriti  svojega mo\xc5\xbea. Ptolemaj II. je Arsinojo I. na podlagi govoric obto\xc5\xbeil, da na\xc4\x8drtuje zaroto in se lo\xc4\x8dil.  Po lo\xc4\x8ditvi jo je izgnal v Koptos v ju\xc5\xbenem Egiptu. Ti dogodki so bili verjetno povezani tudi s prekletstvom Ptolemajeve ne\xc4\x8dakinje Teoksene, katero so poslali v Tebaido, morda v Koptos. Ptolemaj II. se je zatem poro\xc4\x8dil s sestro Arsinojo II. Po smrti Arsinoje II. so otroke Arsinoje I. uradno \xc5\xa1teli  za otroke Arsinoje II.\n_START_SECTION_\nKasnej\xc5\xa1a leta\n_START_PARAGRAPH_\nArsinoja I. je bila v izgnanstvu dvajset let. \xc5\xbdivela je v velikem razko\xc5\xa1ju in imela kot biv\xc5\xa1a faraonova \xc5\xbeena veliko mo\xc4\x8d. Ptolemaja II. je po smrti nasledil njen starej\xc5\xa1i sin Ptolemaj III. Everget. _NEWLINE_V Koptosu so odkrili stelo njenega spremljevalca Senu-\xc5\xa1erja, ki omenja Arsinojino izgnanstvo. Na steli  je omenjena kot kraljeva soproga, vendar njeno ime ni napisano v kraljevski  kartu\xc5\xa1i, kar je bilo obi\xc4\x8dajno za egip\xc4\x8danske kraljice.  _NEWLINE_Drug ohranjen predmet, povezan z Arsinojo I., je feni\xc4\x8danski napis iz 11. ali 12. leta vladavine Ptolemaja II., ki so ga odkrili v Lapithosu na Cipru. Napis se nana\xc5\xa1a na \xc5\xbetrvovanje, ki ga je uvedel Jatonba'al v korist \xc2\xbbsvojega zakonitega potomca in njegove \xc5\xbeene\xc2\xab, se pravi Ptolemaja II. in Arsinoje I. Glede na to, da je bila Arsinoja I. zaradi domnevne izdaje takrat v nemilosti, \xc5\xbertvovanje v njenem imenu ka\xc5\xbee, da novica o njeni sramoti Cipra \xc5\xa1e ni dosegla."